Harju KEK
Harju KEK AS on Eesti ettevõte, mis alustas tegevust 1956. aastal. Selle põhitegevuseks on tänapäeval kinnisvara arendamine ja haldamine ning investeeringute juhtimine. Harju KEK alustas tegevust 1956. aastal kooperatiivse ettevõttena, tegutsedes ehituse ja ehitusmaterjalide tootmise valdkonnas. 1960. aastate lõpul tootmismahtude kasvades täiustati ettevõtte juhtimisstruktuuri ning loodi spetsialiseeritud tootmisüksused. Tootmispindade ehituse ja arendusega pandi alus tööstuspargi kujunemisele Keilas. 1988. aastal tekkisid esimesed välissuhted, mis hiljem arenesid koostööks rahvusvaheliselt tuntud ettevõtjatega nagu ABB, NOKIA, GLAMOX ja ENSTO. Eesti Vabariigi iseseisvuse taastamine 1991. aastal tõi kaasa muutused seadusandluses. Harju KEK reorganiseeriti äriühinguks ning allüksused tütarettevõtjateks. Koostöös välisfirmadega hakati looma erinevaid ühisettevõtteid.